從軍行
作者：王宏
朝代：唐

paragraphs: 兒生三日掌上珠，燕頷猨肱穠李膚。
十五學劒北擊胡，羌歌燕筑送城隅。
城隅路接伊川驛，河陽渡頭邯鄲陌。
可憐少年把手時，黃鳥雙飛梨花白。
秦王築城三千里，西自臨洮東遼水。
山邊疊疊黑雲飛，海畔莓莓青草死。
從來戰鬬不求勳，殺身爲君君不聞。
鳳皇樓上吹急管，落日裴回腸先斷。